## Pravilnik o službenoj iskaznici i znački šumarskog inspektora

### NN 1/2006 (2.1.2006.), Pravilnik o službenoj iskaznici i znački šumarskog inspektora

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1**

Na temelju članka 73. stavka 2. Zakona o šumama
(»Narodne novine« broj 140/05), ministar poljoprivrede, šumarstva i vodnoga
gospodarstva donosi

## PRAVILNIK

### O SLUŽBENOJ ISKAZNICI I ZNAČKI ŠUMARSKOG INSPEKTORA

Članak 1.

Ovim Pravilnikom propisuje se obrazac službene
iskaznice i izgled značke šumarskog inspektora Ministarstva poljoprivrede,
šumarstva i vodnoga gospodarstva (u daljnjem tekstu: Ministarstvo), način i
postupak njihova izdavanja i uporabe, te vođenje evidencije o izdanim
iskaznicama i značkama.

Članak 2.

Obrazac službene iskaznice, te obrazac značke
tiskani su uz ovaj Pravilnik i čine njegov sastavni dio.

Obrazac službene iskaznice šumarskog inspektora
(u daljnjem tekstu: iskaznica) izrađuje se na punijem
papiru bijele boje dimenzije 85 × 55 mm i zaštićuje omotom od prozirne
plastične mase.

Članak 3.

Obrazac iskaznice sadrži:

a) na prednjoj strani iskaznice

1. utisnut grb Republike Hrvatske;

2. natpis »REPUBLIKA HRVATSKA

MINISTARSTVO POLJOPRIVREDE, ŠUMARSTVA I VODNOGA
GOSPODARSTVA«;

3. naziv: »SLUŽBENA ISKAZNICA ŠUMARSKOG
INSPEKTORA«;

4. mjesto za fotografiju veličine 28 × 32 mm;

5. ime i prezime;

6. položaj i zvanje nositelja iskaznice;

7. serijski broj značke

b) na poleđini iskaznice

1. tekst o ovlastima nositelja iskaznice;

2. evidencijski broj iskaznice;

3. nadnevak izdavanja iskaznice;

4. mjesto za pečat Ministarstva i potpis
ovlaštene osobe.

Članak 4.

Značka je izvedena od kovine, podloga je mesingana,
a aplikacija sjajno niklana. Veličina značke je 60 ×
55 mm.

Značku okružuje hrvatski pleter izveden u
reljefu (mesing) na kojemu su istaknuta slova »RH« (Republika Hrvatska).

U središtu značke na zrakastopozlaćenom
prostoru smješten je hrvatski grb. Štit je izveden u crvenom i bijelom emajlu,
a gornji dio grba je reljefni.

Na kružnom niklanom
dijelu značke u dva je reda ispisan tekst: »ŠUMARSKA INSPEKCIJA« u zelenom
emajlu.

Donjim dijelom značke proteže se niklana lenta koja djelomično pokriva pleter. Na lenti je
zelenim emajlom upisan troznamenkasti serijski broj značke.

Na poleđini značke nalazi se lisnata opruga od perne bronce.

Članak 5.

Inspektori u obavljanju službenih poslova nose
značku u kožnom povezu zajedno s iskaznicom, kojima dokazuju službeno svojstvo,
identitet i ovlasti.

Kožni povez iz stavka 1. ovoga članka crne je
boje trostrukog pregiba. Veličina svakog pregiba je 8 × 12 cm.

Na prednjoj stranici kožnog poveza otisnut je
zlatnom bojom hrvatski grb i natpis »ŠUMARSKA INSPEKCIJA«.

Članak 6.

Iskaznice i značke s pripadajućim kožnim povezom
inspektorima izdaje Ministarstvo.

Članak 7.

O izdanim iskaznicama i značkama inspektorima
vodi se očevidnik u Ministarstvu.

Očevidnik iz stavka 1. ovoga članka sadrži:

1. redni broj (evidencijski broj),

2. ime i prezime inspektora,

3. klasa i urbroj
rješenja o postavljenju u zvanje,

4. serijski broj iskaznice odnosno serijski broj
značke,

5. nadnevak izdavanja,

6. nadnevak povratka,

7. potpis inspektora,

8. odjeljak za napomene.

Članak 8.

Inspektor koji izgubi iskaznicu ili značku ili
na drugi način ostane bez iskaznice i značke dužan je o tome odmah izvijestiti
neposrednog čelnika.

Nova iskaznica i značka izdat će se nakon što je
u »Narodnim novinama« oglašeno da izgubljena ili na drugi način nestala
iskaznica ili značka ne vrijede.

Troškove oglašavanja u »Narodnim novinama« snosi
inspektor koji je iskaznicu ili značku izgubio ili na drugi način ostao bez
iskaz­nice ili značke, kao i troškove izdavanja nove
iskaznice ili značke ako je ostanak bez njih bio posljedica namjere ili krajnje
nepažnje inspektora.

Članak 9.

Inspektor kojem prestane državna služba ili koji
bude postav­ljen u drugo zvanje obvezan je
Ministarstvu vratiti iskaznicu i znač­ku u roku 3 dana od dana prestanka službe ili dana
postavljenja u drugo zvanje.

Inspektoru će se privremeno oduzeti iskaznica i
značka, ako se protiv njega provodi istraga ili je podignuta optužnica do
okončanja postupka ili iz drugih opravdanih razloga kada postoji opasnost
zlouporabe dužnosti.

Članak 10.

Ministarstvo povjerava tiskanje iskaznica i
izradu znački pravnoj osobi koja obavlja tiskarsku odnosno djelatnost izrade
znakova.

Članak 11.

Danom stupanja na snagu ovoga Pravilnika
prestaju važiti odredbe Pravilnika o obrascu službene iskaznice i izgledu
značke gospodarskog inspektora, rudarskog i elektroenergetskog inspektora, te
inspektora rada i posuda pod tlakom (»Narodne novine«, broj 105/99) koje se
odnose na šumarskog inspektora.

Članak 12.

Ovaj pravilnik stupa na snagu osmoga dana od
dana objave u »Narodnim novinama«.

Klasa: 011-02/05-01/80

Urbroj: 525-1-05-1

Zagreb, 21. prosinca 2005.

Ministar

**Petar Čobanković**, v. r.

OBRAZAC SLUŽBENE
ISKAZNICE ŠUMARSKOG INSPEKTORA

![](dodatni/144646.gif)

ZNAČKA ŠUMARSKOG
INSPEKTORA

![](dodatni/144647.gif)

Pravilnik, NN 1/2006-1